ພິທີອັງເຊີນຍອດຄຳໃສ່ຍອດດວງປີ ພະທາດປາລະມີ 30 ທາດ ແລະ ທາດສີທຳມະຫາຍໂສກ ພະທາດຫຼວງວຽງຈັນ ຈັດຂຶ້ນລະຫວ່າງວັນທີ 7 ເມສາ 2017 ມີພະອາຈານ ມະຫາງອນ ດຳຣົງບຸນ ປະທານອົງການພຸດທະສາສະໜາສຳພັນລາວ ພ້ອມດ້ວຍພະເຖລານຸເຖລະ ທ່ານ ສິນລະວົງ ຄຸດໄພທູນ ເຈົ້າຄອງນະຄອນຫຼວງວຽງຈັນ ປະທານຄະນະກຳມະການປະຕິສັງຂອນລະດັບຊາດ ພິພິທະພັນພະທາດຫຼວງວຽງຈັນ ພ້ອມດ້ວຍຄອບຄົວການນຳຂັ້ນສູງ ການນຳນະຄອນຫຼວງ ອະດີດການນຳຜູ້ຊົງຄຸນວຸດທິ ຕະຫຼອດຮອດຊາວນະຄອນຫຼວງວຽງຈັນ ເຂົ້າຮ່ວມ.
ທ່ານ ສີຫຸນ ສິດທິລືໄຊ ຮອງເຈົ້າຄອງ ນະຄອນຫຼວງວຽງຈັນ ທັງເປັນຮອງປະທານຄະນະກຳມະການປະຕິສັງຂອນ ພິພິທະພັນພະທາດຫຼວງວຽງຈັນ ໄດ້ຂຶ້ນລາຍງານກ່ຽວກັບການຈັດຕັ້ງປະຕິບັດໂຄງການປະຕິສັງຂອນ ພິພິທະພັນພະທາດຫຼວງ ຄັ້ງທີ IV ວ່າ: ການດຳເນີນໂຄງການປະກອບດ້ວຍ 8 ກິດຈະກໍາ ລວມມູນຄ່າປະມານ 15 ຕື້ກີບ (ບໍ່ລວມມູນຄ່າຄຳ) ໄດ້ເປີດໂຄງການຢ່າງເປັນທາງການ ວັນທີ 4 ມີນາ 2016 ພິທີຫຼອມຄຳໄດ້ດຳເນີນວັນທີ 2 ຕຸລາ 2016 ແລະ ປັດຈຸບັນ ການດຳເນີນໂຄງການມີຄວາມຄືບໜ້າ ແລະ ສຳເລັດຫຼາຍດ້ານ ເປັນຕົ້ນ ວຽກລາພອນສີຄຳອົງພະທາດໃຫຍ່ ພະທາດປາລະມີ 30 ທາດ ພ້ອມທັງຍົກຍອດຊໍ່ຄຳນ້ຳໜັກ 9 ກິໂລ 9 ບາດ ຂຶ້ນປະດິດສະຖານສູ່ຍອດພະທາດຫຼວງ ແລະ ຍົກຍອດຄຳ 4 ກິໂລ 16,33 ບາດ ແລະ ພະທາດສີທຳມະຫາຍໂສກ ລວມທັງໝົດ 13 ກິໂລກັບ 25,33 ບາດ ປັດຈຸບັນ ຍັງເຫຼືອຢູ່ທະນາຄານ 8,5 ກິໂລ 30,37 ບາດ 3,8 ຫູນ 2,72 ກຼາມ ສ່ວນເງິນທີ່ລະດົມໃນຄັ້ງຜ່ານມາມີຈຳນວນ 5.978.159.479 ກີບ ໃຊ້ຈ່າຍໃນກິດຈະກຳຜ່ານມາ 2.996.965.780 ກີບ ຍັງເຫຼືອ 2.981.193.699 ກີບ ພາຍຫຼັງທີ່ສຳເລັດພິທີຄັ້ງນີ້ ຄະນະຮັບຜິດຊອບໂຄງການ ຈະໄດ້ສືບຕໍ່ຊີ້ນຳການດຳເນີນກິດຈະກຳການປະຕິສັງຂອນໄລຍະ 2 ທີ່ຍັງບໍ່ສຳເລັດ ພ້ອມທັງສືບຕໍ່ໃສ່ວຽກໄລຍະທີ 3 ແລະ ທີ 4 ເຊັ່ນ: ວຽກມຸງຫຼັງຄາ ທາສີຝາກົມມະລຽນ ສ້ອມແປງຫໍໄຫວ້ ຊຸມປະຕູໃຫຍ່ທິດຕາເວັນຕົກ ຮ່ອງລະບາຍນ້ຳ ໄຟຟ້າ ສະໜາມຫຍ້າ ຈັດວາງສະແດງວັດຖຸພັນ ແລະ ລະບົບປ້ອງກັນ ການຕິດຕັ້ງກ້ອງວົງຈອນປິດດ້ານໃນ-ນອກກົມມະລຽນ ຍົກຄຳປະດິດໃສ່ຍອດດວງປີພະທາດຫຼວງ ແລະ ຈັດພິທີສົມໂພດ ໃນໂອກາດບຸນນະມັດສະການພະທາດຫຼວງ ໃນທ້າຍປີ 2017.
ມີ 7 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌